b'\n_START_ARTICLE_\nAlkoholis\n_START_PARAGRAPH_\nAlkoholis\xc2\xa0\xe2\x80\x93 organinis junginys, turintis hidroksilo grup\xc4\x99 (-OH) susijungusi\xc4\x85 su alkilo arba alkilin\xc4\x97s grup\xc4\x97s anglies atomu. Pagal toki\xc5\xb3 grupi\xc5\xb3 skai\xc4\x8di\xc5\xb3 skirstomi \xc4\xaf vienhidroksilius, dvihidroksilius, trihidroksilius ir daugiahidroksilius. Papras\xc4\x8diausias \xc5\xa1ios klas\xc4\x97s atstovas metanolis: (CH\xe2\x82\x83OH)._NEWLINE_Bendra paprasto aciklinio alkoholio formul\xc4\x97 yra C\xe2\x82\x99H\xe2\x82\x82\xe2\x82\x99\xe2\x82\x8a\xe2\x82\x81OH._NEWLINE_Jei naudojamas be papildom\xc5\xb3 patikslinim\xc5\xb3 alkoholis paprastai suprantamas kaip etilo alkoholis arba etanolis (C\xe2\x82\x82H\xe2\x82\x85OH). G\xc4\x97rimai, turintys etilo alkoholio, vadinami alkoholiniais g\xc4\x97rimais.\n_START_SECTION_\n\xc5\xbdod\xc5\xbeio kilm\xc4\x97\n_START_PARAGRAPH_\n\xc5\xbdod\xc5\xbeio alkoholis kilm\xc4\x97 n\xc4\x97ra tiksliai \xc5\xbeinoma, ta\xc4\x8diau manoma, kad jis yra arabi\xc5\xa1kos kilm\xc4\x97s. Labiausiai paplit\xc4\x99s ai\xc5\xa1kinimas: arab. al kohl\xc2\xa0\xe2\x80\x93 \xe2\x80\x9estibis, stibio milteliai\xe2\x80\x9c. Nors tarp alkoholio ir stibio i\xc5\xa1 esm\xc4\x97s n\xc4\x97ra jokio cheminio ry\xc5\xa1io, ta\xc4\x8diau galimas to paai\xc5\xa1kinimas pateikiamas toks: smulkiai sutrintas stibis, jo milteliai buvo naudojami labai brangiems kosmetiniams pie\xc5\xa1tukams viduram\xc5\xbei\xc5\xb3 Arabijoje, ir \xc5\xa1is terminas (al kohl) \xc4\x97m\xc4\x97 prigyti kaip egzotinio, magi\xc5\xa1k\xc5\xb3 savybi\xc5\xb3 turin\xc4\x8dio elemento sinonimas. Tokios nepaprastos savyb\xc4\x97s buvo priskiriamos ir etanoliui, tod\xc4\x97l jam irgi duotas al kohl pavadinimas, kuris palaipsniui tapo alkoholiu.\n_START_SECTION_\nPirminiai, antriniai ir tretiniai alkoholiai\n_START_PARAGRAPH_\nAlkoholiai yra skirstomi \xc4\xaf pirminius antrinius ir tretinius pagal tai, prie kiek angli\xc5\xb3 yra prisijung\xc4\x99s C-OH anglies atomas. Papras\xc4\x8diausi pavyzd\xc5\xbeiai:\n_START_SECTION_\nNomenklat\xc5\xabra\n_START_PARAGRAPH_\nAlkoholi\xc5\xb3 pavadinimai sudaromi i\xc5\xa1 atitinkamo alkano pavadinimo, pridedant priesag\xc4\x85 -olis (metanolis pagal metan\xc4\x85, etanolis pagal etan\xc4\x85 ir pan.). Jei yra dvi OH grup\xc4\x97s, pridedama -diolis, jei trys\xc2\xa0\xe2\x80\x93 -triolis._NEWLINE_Paprastus alkoholius galima vadinti pasakant radikalo pavadinim\xc4\x85 ir \xc5\xbeod\xc4\xaf \xe2\x80\x9ealkoholis\xe2\x80\x9c. Pvz.: metilo alkoholis, etilo alkoholis. Jei tretinis alkoholis, tai nurodoma pridedant tret-. Pvz.: tret-butilo alkoholis tai tas pat kaip 2-metil-2-propanolis._NEWLINE_Kartais alkoholi\xc5\xb3 OH grup\xc4\x97s numeravimas ra\xc5\xa1omas gal\xc5\xabn\xc4\x97je. Pvz.: propan-2-olis tai tas pat kaip 2-propanolis.'